Die “Stilbaai” kultuur | Hessequa Vereniging vir Argeologie
Hessequa Vereniging vir Argeologie
Om die argeologiese erfenis van Hessequa te bewaar en mense daarvan bewus to maak en hul kennis daarvan te verbeter
Blombos Museum van Argeologie
Die “Stilbaai” kultuur
Die term “The Stillbay” is wêreldbekend onder argeoloë en verwys na ŉ spesifieke styl waarvolgens bepaalde klipwerktuie gedurende die Middel Steentydperk vervaardig is. Sulke werktuie word in die besonder gekenmerk deur pragtige blaarvormige dubbelwangpunte (“bifacial points”) waarvan albei die oppervlaktes met ŉ drukskilfertegniek bekend as visskubskilfering, fyn afgewerk is. Hierdie werktuie stem merkwaardig ooreen met soortgelyke werktuie wat omtrent 40 000 jaar later deur die paleolitiese inwoners van Europa vervaardig is.
Die Stilbaai industrie is ŉ voorbeeld van ŉ tegnologie wat, ondanks duidelike voordele bo ander tegnologieë van die tyd, nie in standgehou is nie. In Afrika is voorbeelde slegs gevind in strata gedateer van 70 000 tot 75 000 jaar gelede
Die term “Stillbay Industry” (tans bloot bekend as “The Stillbay”) is oorspronklik deur die argeoloog AJH Goodwin gebruik om erkenning te gee aan die argeologiese pionierswerk wat in die Riversdal-, Blombos-, en Stilbaaigebied deur die Riversdalse onderwyser CHTD Heese, gedoen is.
Hessequa Vereniging vir Argeologie content © Copyright 2018.